LYSANDE SKRIFT

den lysande skrifta på skjermveggen vår samlar opp og tek vare på alle dei små forteljingane vi stadig skriv om opplevingane våre, alle bilda vi legg ut av alle soloppgangane og solnedgangane som vi passa på å fotografera medan vi sat der og såg på dei, alle fullmånane over fjella og strendene vi fotograferte når vi var der for å dela dei med andre, som også fotograferer jordas runddans i døger og månader og legg det ut på medieveggane sine, alle skyformasjonane eller nærbilda av regndropar, sommarfuglar og andre insekt på blomar av ulike fargar sett gjennom mobilkamera, dei eksotiske bygatene eller dei vidgjetene bygningane vi gjerne vi fortelja at vi såg, alle kattane og hundane som er linselus kvart einaste sekund rundt om på kloden, dei små videosnuttane av barn og barnebarn, leande, stupande, syngande, hoppande, etande, springande, sovande, leikande i kvardagane, bursdagane, syttandemaiane og julene, dei uendeleg mange årlege julene som alle liknar kvarandre, for ikkje å snakka om alle skiløypene om vinteren med mykje snø på tunge graner, eller påskane, alltid med sol og appelsiner og solbriller, vi var der, og vi rapporterer med lysande skrift og bilde, vi sender på måfå ut alle meldingane vi vonar skal ut nå til internettvennene våre, verta forteljinga om kven vi er, kva vi gjer og fortløpande dokumenterer så godt vi kan, for kan vi vera sikre på at det har hendt om vi ikkje har fortalt det til nokon, lagt det ut på våre medium for å vise kven vi vil vera når nokon ser oss, når nokon klikkar på oss i den lysande internettverda, kva det no enn er for ein sjølvlysande vegg som syner seg på skjermane våre når vi påkallar dette digitale rommet for å sjå om nokon har klikka på oss, sendt oss hjarte og tommelfingrar eller kanskje ein liten kommentar med eit stort eller lite utval av emojiar, kanskje til og med eit trugsmål eller nokre skjellsord, for kan vi vere sikre på at det har hendt noko i liva våre når ingen har sett det, høyrt om det, kvittert for at det er oppfatta - for alle vil vi bli sett, er den hardnakka påstanden vi stadig høyrer at alle er einige om, og då gjeld det å gjera seg synleg så ofte som råd, heva stemma, veifta med armane, ropa i telefonen, leggja ut det du sjølv har redigert, og venta på dei litt forseinka klikka, reaksjonane som viser at du verkeleg lever, eller i alle fall gjorde det då selfien vart teken og lagt merke til av andre, då gjeld det å oppdatera vår digitale hukommelse, halda liv i våre utlagte relasjonar, då nyttar det ikkje å vandra åleine med avslått telefon på stiar i fjellet som ikkje ein gong er T-merka, setja seg ved vardar du korkje har bygd eller fotografert, eta niste og drikka kaffi i overskya ver utan eingong eit fullt moltespann å fotografera, for kan ein vera sikker på at ein utrettar noko dersom ingen ser det, ingen høyrer om det, kan ein vere sikker på at ein lever dersom ein ikkje påverkar nokon, ikkje legg frå seg noko minnebilde andre vil hugsa, ikkje set saman noko lysande forteljing om kven ein er og vil vera, ei illuminert og illustrert forteljing som vert liggjande der ute på nettet til evig tid, lenge etter at den forgjengelege kroppen har trekt sitt siste andedrag i den fysiske, ikkje-digitale verda med sitt avgrensa kroppsspråk, sine gløymde spor, sine ikkje-registrerbare endringar, sine omtrentlege observasjonar, sine munnlege, forsvunne samtalar og tømde kaffikoppar

Helga G. Eriksen